Η διαμονή στη Βίλα Αλς Μαρμαρέη ήταν μια υπέροχη εμπειρία, απόλυτης ξεκούρασης, χαλάρωσης και ένα ονειρικό φευγιό από την πραγματικότητα. Αγκαλιά με τον ουρανό και τη θάλασσα, είσαι τόσο κοντά στην ομορφιά της φύσης έχοντας παράλληλα όλες τις απαραίτητες ανέσεις. Μια κατοικία με άψογα διαμορφωμένους χώρους, υψηλή αισθητική και πολυτέλεια που δεν ξεπερνά τα όρια της απλότητας. Από την πρώτη κιόλας στιγμή νιώθεις μια οικειότητα με τον χώρο καθώς και με τους φιλόξενους ανθρώπους της και κάπως έτσι ξεκινά το δέσιμο (με το μέρος). Φάγαμε το πρωινό μας με θέα τη θάλασσα, βουτήξαμε στην πισίνα χαζεύοντας το γαλάζιο της Κέας, χαλαρώσαμε-κουβεντιάσαμε στην αυλή ενώπιον του Αιγαίου και τα καλοκαιρινά διακοσμημένα μπάνια, μας περίμεναν να ετοιμαστούμε πριν τη νυχτερινή έξοδο. Το σπίτι μας πρόσφερε όσα ακριβώς έγραφε στην περιγραφή, ίσως και κάποια παραπάνω. Κάποια απ' αυτά που δεν μπορείς να εκφράσεις με λόγια. Ιδανικό και για παρέα και για ζευγάρια και για οικογένεια. Μπορεί να είχε μια απόσταση από το λιμάνι και τη χώρα, είχε όμως δίπλα του τις δύο καλύτερες παραλίες (Συκαμιά, Καλυδονίχι). Η Τζιά είναι ο κατάλληλος τόπος για να φιλοξενήσει την Βίλα Αλς Μαρμαρέη και η Βίλα Αλς Μαρμαρέη είναι ένας -σημαντικός- λόγος για να αγαπήσεις την Τζιά.